
				РЕШЕНИЕ
№ РС-901-24-076

	Днес, 07.08.2025 г., Комисията за противодействие на корупцията (КПК), в състав:

	За председател: Антон Славчев
	Член: Антоанета Цонкова
	Член: Пламен Йоцов
	
У С Т А Н О В И:

	Производството е по реда на чл. 89, ал. 1, пр. 1 от Закона за противодействие на корупцията (ЗПК), образувано въз основа на Решение за образуване на производство за конфликт на интереси № КИ-086/17.03.2025 г. на Комисия за противодействие на корупцията (КПК) по сигнал с рег. № С-901/02.12.2024 г. на КПК.
	Производството е против Любомир Пенев – изпълнителен директор на „Университетска многопрофилна болница за активно лечение „Царица Йоанна-ИСУЛ“ ЕАД (УМБАЛ „Царица Йоанна-ИСУЛ“ ЕАД).
По същество в сигнала се излагат твърдения, че Й. В. У. – член на Съвета на директорите на УМБАЛ „Царица Йоанна-ИСУЛ“ ЕАД е спечелила проведен конкурс за избор на началник на Клиника по урология с извършване на специфична дейност по андрология в лечебното заведение. В тази връзка се сочат данни за конфликт на интереси по отношение на Любомир Пенев, с оглед на възможни упражнени от него правомощия по служба, във връзка с проведения конкурс.
Сочи се, че член на оценяващата комисия е адвокат В. Н. Й., който оказва правна помощ и съдействие на дружества, свързани с роднини по права линия на изпълнителния директор на УМБАЛ „Царица Йоанна-ИСУЛ“ ЕАД – „************“ ЕООД, на който майката на Пенев е управител, а така също и на „************“ АД с управител и акционер бащата на Пенев.
От изпълнителния директор на УМБАЛ „Царица Йоанна – ИСУЛ“ ЕАД с писмо с вх.№ КПК-1115-2/26.06.2025 г. на КПК са представени: Заповеди № РД-02-754/01.10.2024 г. и № РД-02-454/12.06.2025 г. на изпълнителния директор на УМБАЛ „Царица Йоанна – ИСУЛ“ ЕАД, Указания за провеждане на конкурсните процедури по чл. 90 – чл. 96 от КТ от 01.10.2024 г., Протоколи от 11.1.2024 г. и от 14.11.2024 г., Заповеди № РД-02-819/07.11.2024 г. и № РД-02-834/12.11.2024 г. на изпълнителния директор на УМБАЛ „Царица Йоанна – ИСУЛ“ ЕАД, Споразумение № 877/21.11.2024 г., Уведомително писмо с из № 1404/25.11.2024 г., Обявление във вестник „Труд“ от 03.10.2024 г. ведно с обява, Концепция на проф. У. и на проф. С.
Служебно е извършена справка в Регистър НБД „Население“ и в Търговски регистър, регистъра на юридическите лица с нестопанска цел на Агенция по вписванията (ТРРЮЛНЦ) и в Регистъра на заетостта на Национална агенция за приходите (НАП).

От събраните в хода на административното производство доказателства Комисията установи следното от фактическа страна:

	Сигналът е подаден от лице, с посочени три имена, адрес, телефон и е подписан.
	„Университетска многопрофилна болница за активно лечение „Царица Йоанна-ИСУЛ“ ЕАД с ЕИК 831605806 е лечебно заведение за осъществяване на многопрофилна болнична дейност  за активно лечение, научна дейност, обучение на студенти и следдипломно обучение на медицински специалисти, търговски сделки, предназначени за нуждите на осъществяваните медицински дейности за обслужване на пациентите, с едноличен собственик на капитала Министерство на здравеопазването и с изпълнителен директор Любомир Пенев.
	С Договор № РД-16-275/19.06.2024 г. за възлагане управлението на лечебно заведение - ЕАД УМБАЛ „Царица Йоанна – ИСУЛ“, на основание чл. 62, ал. 8 и чл. 64 от Закона за лечебните заведения (ЗЛЗ), чл. 52, ал. 1 и чл. 54 от Правилника за прилагане на Закона за публичните предприятия, във вр. с Протокол РД-16-274 от 19.06.2024 г., сключен между д-р Г. К. – министър на здравеопазването, упражняващ правата на държавата като едноличен собственик на капитала на УМБАЛ „Царица Йоанна – ИСУЛ“ ЕАД  - „Принципал“ и Любомир Пенев, д-р К. Н. Н. и проф. д-р Й. В. Уз. – „Съвет на директорите“ е възложено управлението на УМБАЛ „Царица Йоанна – ИСУЛ“ ЕАД.
	С Протокол на едноличния собственик на капитала на  УМБАЛ „Царица Йоанна – ИСУЛ“ № РД-16-274 от 19.06.2024 г. д-р Г. К., в качеството на упражняващ правата на държавата като едноличен собственик на капитала на УМБАЛ „Царица Йоанна – ИСУЛ“ ЕАД, на основание чл.221, т. 4, чл. 219, ал. 2, чл. 232а и чл. 240, ал. 1 от Търговския закон, чл. 15, ал. 1 и ал. 3, чл. 21, ал. 1, чл. 22, ал. 2 от Закона за публичните предприятия, чл. 62, ал. 7 и чл. 63, ал. 3 от Закона за лечебните заведения, чл. 37, ал. 2 и ал. 3, чл. 53, ал. 1, чл. 54, ал. 2 от ППЗПП и във вр. с проведен конкурс за избор на членове на органи за управление – Съвет на директорите на лечебното заведение, открит със Заповед № РД-16-167/29.04.2024 г., определя: К. Н. Н. – независим член, Й. В. У. – представител на държавата и Любомир Пенев – представител на държавата, който отговаря на изискванията на чл. 63, ал. 1 от ЗЛЗ, за членове на Съвета на директорите на УМБАЛ „Царица Йоанна – ИСУЛ“ ЕАД за срок от три години.
	С Протокол от 19.06.2024 г. от проведено заседание на Съвета на директорите (СД), Съветът на директорите на УМБАЛ „Царица Йоанна – ИСУЛ“ ЕАД, определя: К. Н. Н. за председател на Съвета на директорите, Й. В. У. за заместник-председател и Любомир Пенев за изпълнителен директор на УМБАЛ „Царица Йоанна – ИСУЛ“ ЕАД.
	В качеството си на изпълнителен директор на УМБАЛ „Царица Йоанна – ИСУЛ“ ЕАД на 14.06.2024 г. Любомир Пенев е упълномощил адв. В. Н. Й. да го представлява пред Търговски регистър и регистър на ЮЛНЦ при Агенция по вписвания, с право да подава и получава всякакви документи, заявления и книжа, относно представляваното от него дружество УМБАЛ „Царица Йоанна – ИСУЛ“ ЕАД, както и да обжалва постановени откази от съответното длъжностно лице по регистрация.
	От извършена справка в Регистъра на заетостта на Национална агенция за приходите се установява че Й. В. У. е заемала/заема длъжността „лекар“ в УМБАЛ „Царица Йоанна – ИСУЛ“ ЕАД по трудово правоотношение в периода от 01.04.2017 г. до 22.11.2024 г.
	От извършената справка в Търговски регистър и регистъра на юридическите лица с нестопанска цел на Агенция по вписванията се установява, че:
	„************“ ЕООД е с едноличен собственик на капитала „************“ и с управител М. Б. Е. – П. М. Б. Е. – П., в качеството си на управител на „************“ ЕООД с пълномощно от 16.09.2020 г. е упълномощил адв. В. Н. Й. да я представлява пред Търговски регистър и регистър на ЮЛНЦ при Агенция по вписвания, с право да подава и получава всякакви документи, заявления и книжа по партидата на дружеството.
	„************“ АД е с действителни собственици Л. Ц. П., И. И. С. и Н. К. В. и с изпълнителен директор – Л. Ц. П. Л. Ц. П., в качеството си на изпълнителен директор на „************“ АД с пълномощно от 16.09.2020 г. е упълномощил адв. В. Н. Й. да го представлява пред Търговски регистър и регистър на ЮЛНЦ при Агенция по вписвания, с право да подава и получава всякакви документи, заявления и книжа по партидата на дружеството.
	От извършената справка в Регистър НБД „Население“ се установява, че Любомир Пенев е син на Л. Ц. П. и М. Б. Е. – П.
	Със Заповед № РД-02-754/01.10.2024 г. Любомир Пенев, в качеството си на изпълнителен директор на УМБАЛ „Царица Йоанна – ИСУЛ“ ЕАД, на основание чл. 90 и 91 от КТ, във вр. с чл. 68, ал. 2, ал. 4 и ал. 7 от ЗЛЗ и чл. 30, т.1, т. 3 и т. 6 от Правилника за устройството, дейността и вътрешния ред в УМБАЛ „Царица Йоанна – ИСУЛ“ ЕАД обявява конкурс за срок от три години за: „Началник клиника по урология с извършване на специфична дейност по андрология“, „Началник клиника по хемодиализа“, „Началник клиника по физикална и рехабилиционна медицина“, „Началник клиника по ортопедия и травматологии“, „Началник клиника по вирусология“ и „Началник лаборатория по транфузионна хематология“.
	Конкурсът е оповестен във вестник „Труд“ на 03.10.2024 г.
	Със Заповед № РД-02-819/07.11.2024 г. Любомир Пенев, в качеството си на изпълнителен директор на УМБАЛ „Царица Йоанна – ИСУЛ“ ЕАД, на основание чл. 93, ал. 1 от КТ и във вр. с обявен конкурс във вестник „Труд“ на 03.10.2024 г. за длъжностите „Началник клиника по урология с извършване на специфична дейност по андрология“ и „Началник клиника по ортопедия и травматологии“, назначава Комисия в състав: председател Р. К. – главен юрисконсулт и членове д-р П. Г. заместник-директор Медицински дейности и Д. К. – заместник-директор Административни дейности да провери редовността на документите на кандидатите и да състави протокол за допуснатите до участие кандидати.
	С Протокол от 11.11.2024 г. Комисията, назначена със Заповед № РД-02-819/07.11.2024 г., допуска до участие в конкурса за обявените длъжности в УМБАЛ „Царица Йоанна – ИСУЛ“ ЕАД за длъжността „Началник клиника по урология с извършване на специфична дейност по андрология“, кандидатите: акад. проф. д-р Ч. К. С. и проф. д-р Й. В. У., представили проект на тема: „Проект за развитие на медицинската и научната дейност, икономическата ефективност и управление на качеството на клиниката“.
	Със Заповед № РД-02-834/12.11.2024 г. Любомир Пенев, в качеството си на изпълнителен директор на УМБАЛ „Царица Йоанна – ИСУЛ“ ЕАД, на основание чл. 94 от КТ и във вр. с конкурс за длъжността „Началник клиника по урология с извършване на специфична дейност по андрология“, назначава Комисия в състав: председател проф. Д. Г. Ш. и членове д-р П. П. Г. – заместник-директор МД и адв. В. Й. да проведе конкурс чрез събеседване с допуснатите кандидати на 14.11.2024 г.
	С Протокол от 14.11.2024 г. Комисията, назначена със Заповед № РД-02-834/12.11.2024 г., оценява проекта на кандидата акад. проф. д-р Ч. К. С. с обща средна оценка – много добър 5.00 и на кандидата проф. д-р Й. В. У. също с обща средна оценка – много добър 5.00 и допуска кандидатите до събеседване. В резултат на събеседването Комисията класира на първо място проф. д-р Й. В. У. – с обща крайна оценка 5.25, а на второ място акад. проф. д-р Ч. К. С. - с обща крайна оценка 5.00.
	Със Споразумение № 877/21.11.2024 г. за определяне на допълнителни условия, свързани с възникналото от конкурс трудово правоотношение за длъжността „Началник Клиника по урология с извършване на специфична дейност по андрология“, в съответствие с чл. 107 от КТ, във вр. с чл. 89 от КТ, чл. 30, ал. 1 от Правилника за устройството, дейността и вътрешния ред, чл. 68, ал. 2 и ал. 7, чл. 71 от ЗЛЗ, сключено между Любомир Пенев, в качеството му на изпълнителен директор на УМБАЛ „Царица Йоанна – ИСУЛ“ ЕАД  и проф. д-р Й. В. У., същата заема длъжността „Началник Клиника по урология с извършване на специфична дейност по андрология“ в УМБАЛ „Царица Йоанна – ИСУЛ“ ЕАД, считано от 22.11.2024 г. за срок от три години.
	 С Уведомително писмо с изх. № 1404/25.11.2024 г. проф. д-р Й. В. У., в качеството си на „Началник Клиника по урология с извършване на специфична дейност по андрология“ в УМБАЛ „Царица Йоанна – ИСУЛ“ ЕАД отправя покана до акад. проф. д-р Ч. К. С., ако желае да продължи работата си като професор в клиниката да уведоми отдел „Човешки ресурси“ на УМБАЛ „Царица Йоанна – ИСУЛ“ ЕАД, по надлежния ред чрез подаване на заявление за постъпване на работа.
	От извършената справка в НБД „Население“ не се установява родство между Любомир Пенев и Й. В. У.

	При така установената фактическа обстановка Комисията стигна до следните правни изводи:

	За да е осъществен конфликт на интереси по смисъла на чл. 70 от Закона за противодействие на корупцията (ЗПК) (в сила от 06.10.2023 г.), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Любомир Пенев, в качеството си на изпълнителен директор на „Университетска многопрофилна болница за активно лечение „Царица Йоанна-ИСУЛ“ ЕАД (УМБАЛ „Царица Йоанна – ИСУЛ“ ЕАД) е лице, заемащо публична длъжност по смисъла на чл. 6, ал. 1, т. 46 от ЗПК и компетентна да се произнесе относно наличието или липсата на конфликт на интереси по отношение на същия е Комисията за противодействие на корупцията.	
	Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 9 от ДР на Закона за противодействие на корупцията (ЗПК), предопределен от възможността за реализиране на материална или нематериална облага, както и възможността този интерес да повлияе върху безпристрастното и обективно изпълнение на правомощията по служба на лицето, заемащо висша публична длъжност, като тези обстоятелства трябва да бъдат установени по несъмнен начин към момента на извършване на нарушение на разпоредбите на Глава VIII, Раздел II от ЗПК.
	Съгласно разпоредбата на § 1, т. 9, б. „а“ от ДР на ЗПК „Свързани лица“ са съпрузите или лицата, които се намират във фактическо съжителство, роднините по права линия, по съребрена линия – до четвърта степен включително и по сватовство – до втора степен включително, а съгласно § 1, т. 9, б. „б“ от ДР на ЗПК „Свързани лица“ са физически или юридически лица, с които лицето, заемащо публична длъжност, се намира в икономически или политически зависимости, които пораждат основателни съмнения в неговата безпристрастност и обективност.
	От извършена справка в Регистър НБД „Население“ не се установява Любомир Пенев да е роднина по права линия, по съребрена линия – до четвърта степен включително, и по сватовство до втора степен включително с К. Н. Н. и с Й. В. У., както и с адвокат В. Н. Й., което от своя страна изключва наличието на свързаност по смисъла на § 1, т. 9, б. „а“ от ДР на ЗПК между тях.
	Законът за противодействие на корупцията не съдържа легална дефиниция за „икономически зависимости“, но видно от целта на закона, а и от съдебната практика по въпроса, „зависимостта“ се определя като онова вътрешно субективно убеждение, което съществува у лицето, заемащо публична длъжност, мотивиращо го да се съобразява в момента и когато е повлияно от минали събития или от очаквани бъдещи облаги при и по повод на осъществяване на свое конкретно правомощие или служебно задължение (Решение № 15662 от 22.12.2014 г. по адм. д. № 6531/ 2014 г. по описа на ВАС, VII отд., Решение № 2359 от 14.03.2022 г. по адм. дело № 8682/2021 г. по описа на ВАС, VI-то отд., Решение№ 5901 от 05.06.2023 г. по адм .д. № 7390/2022 г. на Вас, VI-то отд.).
	От извършена справка в ТРРЮЛНЦ не се установява адвокат В. Н. Й. да се намира в икономически зависимости с Любомир Пенев, поради липсата на общи участия в търговски дружества или в управителни и контролни органи на такива, от което следва, че не са свързани лица по смисъла на § 1, т. 9, б. „б“ от ДР на ЗПК. Икономически зависимости не възникват и от обстоятелството, че В. Н. Й. в качеството си на адвокат е представлявал Любомир Пенев, в качеството му на изпълнителен директор на УМБАЛ „Царица Йоанна – ИСУЛ“ ЕАД във връзка с издаденото пълномощно от 14.06.2024 г., свързано с представляването пред Търговски регистър и регистър на ЮЛНЦ при Агенция по вписвания на УМБАЛ „Царица Йоанна – ИСУЛ“ ЕАД. Така възложената с пълномощното представителство не води до трайни икономически обвързаности между страните, с оглед на ограничената представителна власт и това, че финансовите отношения между страните приключват с извършването на конкретни правни и фактически действия, независимо от техния изход.
	Съгласно чл. 2, ал. 1, т. 1 от Закона за публичните предприятия (ЗПП), такива предприятия са търговските дружества с над 50 на сто държавно/общинско участие в капитала или в които държавата/общината по друг начин упражнява доминиращо влияние. Всички членове на органите за управление и контрол на публичните предприятия се избират и назначават след провеждане на конкурс. Условията и редът за провеждане на конкурса се уреждат в правилника за прилагане на закона /чл. 21, ал. 1 от ЗПП/. Забраните към органите на управление и контрол в публичните предприятия - управител или член на колективен орган за управление и контрол, са разписани в чл. 20 от ЗПП.
	УМБАЛ „Царица Йоанна – ИСУЛ“ ЕАД е търговско дружество по смисъла на Търговския закон. Едноличен собственик на капитала и Принципал на дружеството е Министерство на здравеопазването. Членовете на Съвета на директорите се избират от едноличния собственик на капитала за срок от три години, след проведен конкурс и могат да бъдат преизбирани без ограничения. В правомощие на Принципала е определянето на възнагражденията на членовете на Съвета на директорите.
	Съгласно чл. 5 от Договора за възлагане на управлението на дружеството № РД-16-275 от 19.06.2024 г., Съветът на директорите е длъжен да управлява лечебното заведение УМБАЛ „Царица Йоанна – ИСУЛ“ ЕАД, в съответствие с действащото законодателство, устава на дружеството и настоящия договор, да разработи бизнес програма за целия срок на действие на договора за управление, да изготви годишна самооценка на своята дейност и ефективност, която представя на Принципала и на Агенцията за публичните предприятия и контрол, както и да уведомява Принципала в едномесечен срок за настъпили обстоятелства по чл. 20, чл. 21, ал. 3 и чл. 23 от ЗПП, налагащи прекратяване на настоящия договор по отношение на отделни негови членове.
	Съгласно разпоредбата на чл. 20, ал. 3 от Закона за публичните предприятия не може да бъдат управители и изпълнителни членове на съветите на директорите и на управителните съвети лица, които работят по служебно или по трудово правоотношение, освен като преподаватели във висше училище и/или като лекари или лекари по дентална медицина в лечебно заведение по смисъла на Закона за лечебните заведения.
	Извън правомощията на Изпълнителния директор на УМБАЛ „Царица Йоанна – ИСУЛ“ ЕАД е прекратяването на правомощията на членовете на Съвета на директорите, както и определянето на размера на възнагражденията им.
	Горните обстоятелства налагат извода за липса на свързаност между Любомир Пенев, в качеството му на изпълнителен директор на УМБАЛ „Царица Йоанна – ИСУЛ“ ЕАД с Й. В. У. и К. Н. Н., в качеството им на членове на Съвета на директорите на УМБАЛ „Царица Йоанна – ИСУЛ“ ЕАД под формата на икономическа зависимост по смисъла на § 1, т. 9, б. „б“ от ДР на ЗПК. Също така от извършена справка в ТРРЮЛНЦ не се установява К. Н. Н. и Й. В. У. да се намират в икономически зависимости с Любомир Пенев, поради липсата на общи участия в други търговски дружества, регистрирани съгласно Търговския закон или в управителни и контролни органи на такива.
	Съгласно разпоредбата на чл. 68 от Закона за лечебните заведения управлението на структурите, осъществяващи медицинските дейности в лечебните заведения за болнична помощ, се извършва от началник на клиника, отделение, медико-диагностична и медико-техническа лаборатория, старша медицинска сестра (акушерка, лаборант, рехабилитатор). Началник на клиника може да бъде лекар, съответно лекар по дентална медицина - хабилитирано лице, с призната медицинска специалност по профила на клиниката. Трудовите договори с началника на клиника или отделение и с главната медицинска сестра (акушерка, рехабилитатор) се сключват от ръководителя на лечебното заведение за срок до три години след провеждане на конкурс по Кодекса на труда (чл. 90 и чл. 91).
	Съгласно Раздел IV „Права и задължения на члена на Съвета на директорите, избран за изпълнителен директор“ от Договор № РД-16-275/19.06.2024 г. за възлагане управлението на лечебно заведение - ЕАД УМБАЛ „Царица Йоанна – ИСУЛ“ № РД-16-286 от 15.04.2021 г., Изпълнителният директор управлява и представлява лечебното заведение в съответствие с действащото законодателство, решенията на Съвета на директорите и настоящия договор, извършва всички действия в качеството си на работодател на работещите в лечебното заведение, в това число сключва, изменя и прекратява трудовите договори, разрешава отпуските, налага дисциплинарни наказания и командирова работниците и служителите на лечебното заведение при спазване на действащото трудово законодателство.
	В хода на производството е установено, че Любомир Пенев, в качеството си на изпълнителен директор на УМБАЛ „Царица Йоанна – ИСУЛ“ ЕАД на 01.10.2024 г. е упражнил правомощията си по служба, като е издал Заповед № РД-02-754/01.10.2024 г., с която обявява конкурс за срок от три години за: „Началник клиника по урология с извършване на специфична дейност по андрология“, „Началник клиника по хемодиализа“, „Началник клиника по физикална и рехабилиционна медицина“, „Началник клиника по ортопедия и травматологии“, „Началник клиника по вирусология“ и „Началник лаборатория по транфузионна хематология“.
	На 07.11.2024 г. Любомир Пенев е издал Заповед № РД-02-819/07.11.2024 г., с която е определил комисия за проверка на редовността на документите на кандидатите и допускането им до участие в конкурса за длъжностите „Началник клиника по урология с извършване на специфична дейност по андрология“ и „Началник клиника по ортопедия и травматология“.
	На 12.11.2024 г. Любомир  Пенев е издал Заповед № РД-02-834/12.11.2024 г., с която е определил комисия, която да проведе конкурс чрез събеседване с допуснатите кандидати за длъжността „Началник клиника по урология с извършване на специфична дейност по андрология“ на 14.11.2024 г.
	На 21.11.2024 г. Любомир Л. Пенев, в качеството си на изпълнителен директор на УМБАЛ „Царица Йоанна – ИСУЛ“ ЕАД е сключил Споразумение № 877/21.11.2024 г. за определяне на допълнителни условия, свързани с възникналото от конкурс трудово правоотношение за длъжността „Началник клиника по урология с извършване на специфична дейност по андрология“ с класираната на първо място проф. д-р Й. В. У. за заемане на длъжността „Началник клиника по урология с извършване на специфична дейност по андрология“ в УМБАЛ „Царица Йоанна – ИСУЛ“ ЕАД, считано от 22.11.2024 г. за срок от три години.
	Обстоятелството, че между Любомир Пенев и Й. В. У. не е налице свързаност по смисъла на § 1, т. 9 от ДР на ЗПК, изключва наличието на частен интерес на Любомир Пенев, в качеството му на изпълнителен директор на УМБАЛ „Царица Йоанна – ИСУЛ“ ЕАД при издаването на Заповеди № РД-02-754/01.10.2024 г., Заповед № РД-02-819/07.11.2024 г. и Заповед № РД-02-834/12.11.2024 г., както и при сключването на 21.11.2024 г. на Споразумение № 877/21.11.2024 г. с проф. д-р Й. В. У. за заемане на длъжността Началник клиника по урология с извършване на специфична дейност по андрология“ в УМБАЛ „Царица Йоанна – ИСУЛ“ ЕАД.
	Предвид изложеното, се налага извода, че при издаването на Заповеди № РД-02-754/01.10.2024 г., Заповед № РД-02-819/07.11.2024 г. и Заповед № РД-02-834/12.11.2024 г., както и при сключването на Споразумение № 877/21.11.2024 г. са налице два от елементите на състава на конфликт на интереси по чл. 70 от ЗПК, а именно: лице, заемащо публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията по служба на лицето, заемащо публична длъжност, в случая Любомир Пенев, в качеството му на изпълнителен директор на УМБАЛ „Царица Йоанна – ИСУЛ“ ЕАД.
	Липсата на частен интерес на лицето, заемащо публична длъжност при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПК от страна на Любомир Пенев, в качеството му на лице, заемащо публична длъжност по смисъла на чл. 6, ал. 1, т. 46 от ЗПК.
	Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени правомощия по служба в частен интерес от страна на Любомир Пенев, в качеството му на изпълнителен директор на УМБАЛ „Царица Йоанна – ИСУЛ“ ЕАД и лице, заемащо публична длъжност по смисъла на чл. 6, ал. 1, т. 46 от ЗПК.
	
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК, във вр. § 7, ал. 2 от ПЗР на ЗПК,

РЕШИ:

	НЕ УСТАНОВЯВА конфликт на интереси по отношение на Любомир Пенев с ЕГН ************, изпълнителен директор на УМБАЛ „Царица Йоанна – ИСУЛ“ ЕАД и лице, заемащо публична длъжност по смисъла на чл. 6, ал. 1, т. 46 от ЗПК, във връзка с издаването на Заповеди № РД-02-754/01.10.2024 г., Заповед № РД-02-819/07.11.2024 г. и Заповед № РД-02-834/12.11.2024 г., както и сключването на Споразумение № 877/21.11.2024 г., поради липса на частен интерес, негов или на свързано с него лице по смисъла на § 1, т. 9 от ДР на ЗПК.

	Препис от Решението да се изпрати на Софийска градска прокуратура, с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.

